Engels was 'lekker' maklik, sê matrieks | Netwerk24
Engels was 'lekker' maklik, sê matrieks
Deur Nadine Theron 25 November 2016 17:44
André Smit van die Hoërskool Hopefield, wat Engels as huistaal geneem het.
Juanita Burgers van die Hoëkool Zwartkop in Gauteng.
Nathania Truter van die Hoërskool Langenhoven op Oudtshoorn. Foto: Verskaf.
Tamari Theron van die Hoërskool Vredendal.
Tiana Coetzee van die Hoërskool Strand.
Die matrieks se laaste Engelsvraestel van 2016 was vir almal maklik – vir dié wat die taal as huistaal geneem het en vir dié wat dit as eerste addisionele taal gehad het.
Jenny Immelman, Engels-huistaalonderwyser aan die Hoërskool Linden in Johannesburg, meen egter die vraestel was darem nie te maklik nie.
"Maklik is relatief as dit by kreatiewe skryfwerk kom. Dit was 'n lekker vraestel en die onderwerpe was baie lekker. Daar was baie visuele stimuli in die vraestel en die dialoog en toespraak sou vir die kinders maklik wees."
André Smit, 'n huistaal-leerling van die Hoërskool Hopefield in die Wes-Kaap, was verbaas dat hy genoeg tyd gehad het. "Gewoonlik is tyd 'n probleem maar hierdie keer was daar oorgenoeg tyd – al het ek stadig gewerk en aandagtig deur my vraestel gegaan."
Hy het die prente baie geniet.
Juanita Burgers van die Hoëkool Zwartkop in Gauteng het baie lekker geskryf. "Die onderwerpe was maklik om oor te skryf en daar was meer as genoeg tyd."
"Ek het gehou van die onderwerpe en al die afdelings het maklike en moeilike goed bevat," sê Nathania Truter van die Hoërskool Langenhoven op Oudtshoorn.
"As jy oopkop was, sou jy lag-lag 80% gekry het. Ek kon lekker kreatief dink."
Van Wyk Saayman van die Hoërskool Piketberg het gedink die vraestel was eenvoudig. "Hulle het nie moeilike opstelle gevra nie. Ons almal het baie tyd gehad en vroeg klaargemaak."
"Dit was 'n baie lekker vraestel, 'n mens kon diep dink of net gewone stories en opstelle skryf," sê Tiana Coetzee van die Hoërskool Strand, wat Engels-huistaal het. "Daar was baie gevalle waar hulle jou mening gevra het en jy kon redeneer. Dit was vir my lekker."
Tamari Theron van die Hoërskool Vredendal in die Wes-Kaap sê die vraestel was vir haar "bitter baie lekker".
"Ek kon so maklik iets uitdink, dit het net gepas by dit waaroor ek wou skryf. Dit was baie lekker om die brief en dagboekinskrywing te skryf. As jy die formate geken het, sou jy deur die vraestel vlieg."